Urmareste Modifică dimensiunea fontului: Play

Bucureşti, 13 mar /Agerpres/ - Liberalii susţin definirea căsătoriei ca fiind relaţia între un bărbat şi o femeie şi asigurarea de drepturi civile egale tuturor cetăţenilor, a declarat, luni, preşedintele interimar al PNL, Raluca Turcan.



"Am decis în Biroul Politic Naţional ca PNL să susţină în Parlamentul României câteva valori esenţiale pentru societatea românească. Prima este aceea de a garanta familia, întemeierea şi funcţionarea familiei în România. A doua este de a asigura drepturi civile egale tuturor cetăţenilor acestei ţări. A treia este ca atunci când cetăţenii înaintează Parlamentului României o iniţiativă cetăţenească aceasta să fie luată în considerare şi susţinută", a afirmat Turcan, la Palatul Parlamentului.



Ca urmare, a adăugat ea, PNL va vota pentru initiaţiva cetăţenească privind definirea familiei.



"Poziţia politică a PNL este aşadar la modificarea Constituţiei, să definim familia ca fiind garantată de statul român şi căsătoria să fie definită ca relaţia dintre bărbat şi femeie, aşa cum au susţinut cetăţenii la iniţiativa de modificare a Constituţiei. (...) Nu diferă cu nimic faţă de ceea ce şi-au dorit cetăţenii atunci când au strâns semnături, căsătoria să fie definită ca relaţia dintre bărbat şi femeie şi, de asemenea, familia să stea la baza dezvoltării statului român. În plus, faţă de ceea ce au semnat cetăţenii, PNL consideră că toţi cetăţenii din această ţară trebuie să aibă garantate drepturile civile aşa cum sunt ele definite în Constituţie şi în legislaţia în vigoare", a punctat Raluca Turcan.



Preşedintele interimar al PNL a precizat că liberalii vor susţine amendamentul deputatului Gabriel Andronache, care prevede că: "Familia are dreptul la ocrotire din partea societăţii şi a statului, prin măsuri economice şi sociale, inclusiv prin garantarea dreptului la încheierea căsătoriei. Căsătoria este uniunea liber consfinţită între un bărbat şi o femeie, având la bază egalitatea între soţi, dreptul şi îndatorirea părinţilor de a asigura creşterea, educaţia şi instruirea copiilor".



"Votul nu este obligatoriu. Aşadar, şi în plenul Parlamentului pot să existe colegi care să voteze altfel şi care chiar să creadă altfel. E firesc, suntem un partid cu o diversitate de opinii. Însă una este diversitatea de opinii şi una este poziţia politică asumată a PNL", a explicat Turcan.



Ea a adăugat că toate persoanele trebuie să aibă aceleaşi drepturi în România, însă a subliniat că în ceea ce priveşte căsătoria aceasta este relaţia între bărbat şi femeie.



Turcan a susţinut că se poate discuta o formulă prin care să se asigure civil aceleaşi drepturi acestor persoane.



"Mi se pare firesc ca PNL să încurajeze dezbaterea publică pentru a găsi formula cea mai potrivită astfel încât drepturile civile să fie garantate pentru toţi cetăţenii, inclusiv pentru persoanele de acelaşi sex. (...) Parteneriatul civil probabil că va îmbrăca o formă legală, legislativă. Nu ştiu dacă se va numi parteneriat civil sau se va numi altfel. Cert este că PNL va încuraja dezbaterea şi va susţine ca toţi cetăţenii acestei ţări, din punct de vedere civil, să aibă aceste drepturi. Asta nu înseamnă că nu susţinem iniţiativa cetăţenească, ci, dimpotrivă, eu am participat la strângerea de semnături, am fost parte a acestui demers prin care căsătoria să fie definită ca relaţia dintre bărbat şi femeie", a spus liderul PNL.



Potrivit Ralucăi Turcan, prin susţinerea modificării Constituţiei, PNL nu "neagă" alte legi în vigoare.



"În momentul de faţă, pe legea venitului minim garantat sau pe legea ajutorului social, familia, negru pe alb, este definită de exemplu şi ca relaţia dintre mamă şi copil. Cum credeţi dumneavoastră că noi, ca partid serios, am putea, doar dintr-un populism ieftin pe care unii îl aruncă în faţa cetăţenilor, prin Constituţia României să spunem: relaţia dintre mamă şi copil nu este familie?", a conchis Turcan. AGERPRES/(A - autor: Florentina Peia, editor: Claudia Stănescu)